Regijski NVO center – Društvo za razvijanje prostovoljnega dela Novo mesto

Rozmanova 30

8000 Novo mesto

Novo mesto, 29. 9. 2014

**Primerjava med županskimi kandidati na temo sodelovanja z nevladnimi organizacijami: Občina Dolenjske Toplice**

Regijski NVO center je na vse kandidate v izbranih občinah naslovil vprašalnik, ki je namenjen ugotavljanju stališč županskih kandidatov in kandidatk o sodelovanju z društvi in drugimi nevladnimi organizacijami, ter odraža njihov odnos do nevladnih organizacij. Na vprašalnik so odgovorili vsi trije kandidati za župana Občine Dolenjske Toplice, in sicer so odgovorili: Primož Primec, Franc Vovk in Jože Muhič.

Županski kandidati so objavljeni po vrstnem redu prejetja izpolnjenih vprašalnikov. Vsem kandidatom se za sodelovanje lepo zahvaljujemo. Za več informacij smo vam na voljo: drpdnm@gmail.com, 07 39 39 311

S spoštovanjem

Maja Žunič Fabjančič

Koordinatorka projekta Regijski NVO center

1. **Ali se strinjate, da društva in druge nevladne organizacije na področjih socialnega varstva, kulture, zdravja, športa, gasilstva idr. pomembno prispevajo k dvigu kakovosti življenja občanov?**

**Primož Primec, ALENKA PETERLIN IN SKUPINA VOLIVCEV**

Seveda. Društva in druge nevladne organizacije s teh področij, še posebej v manjših okoljih, najprej prepoznajo težave posameznikov, ki potem le-te pomagajo skupaj z občino odpraviti.

**Franc Vovk, SKUPINA VOLIVCEV**

Vsekakor.

**Jože Muhič, IVAN LONGAR IN SKUPINA VOLIVCEV**

Se strinjam popolnoma.

**2. Kaj bi izpostavili kot najbolj pereče probleme v občini?**

**Primož Primec, ALENKA PETERLIN IN SKUPINA VOLIVCEV**

Predvsem je potrebno vzpostaviti sistem pomoči na domu, ki bo pomagala ljudem pri premagovanju vsakdanjih ovir, od tega, kako zamenjati kljuko, žarnico ter pri preskrbi s hrano, kjer je nimajo.

**Franc Vovk, SKUPINA VOLIVCEV**

Prometna infrastruktura, zaposlovanje mladih, otroško varstvo

**Jože Muhič, IVAN LONGAR IN SKUPINA VOLIVCEV**

Nezaposlenost mladih in težje zaposljivih oseb

**3. Pri reševanju katerih problemov vam lahko društva in druge nevladne organizacije po vašem mnenju pomagajo in kako boste društva in druge nevladne organizacije vključevali v reševanje lokalnih problemov?**

**Primož Primec, ALENKA PETERLIN IN SKUPINA VOLIVCEV**

Članice in člani društev delujejo na terenu in tako prvi odkrijejo težave. Z njimi se jih potem rešuje (rdeči križ pri prehrani, gasilci pri ovirah...).

**Franc Vovk, SKUPINA VOLIVCEV**

Vsa društva se lahko vedno aktivno vključijo v načrtovanje razvoja življenja in dela v lokalni skupnosti. To pride do izraza predvsem pri načrtovanju proračunov in prostorskih planov. Veliko je še ostalih področij, kjer pride do izraza kvaliteta predlogov, ki je posledica druženja.

**Jože Muhič, IVAN LONGAR IN SKUPINA VOLIVCEV**

CZ, prostovoljna gasilska društva: pri reševanju ob nesrečah in ujmah

Turistično društvo: pri večanju turistične ponudbe in prepoznavnosti Občine

Rdeči križ: pomoč socialno šibkim

**4. Ali se vam zdi koristno:**

**a. Na seje občinskega sveta vabiti društva in druge nevladne organizacije, ki delujejo na področjih, o katerih razpravlja občinski svet?**

**Primož Primec, ALENKA PETERLIN IN SKUPINA VOLIVCEV**

Seveda. Nudijo direkten vpogled v težavo ter lahko ponudijo rešitev. več glav več ve.

**Franc Vovk, SKUPINA VOLIVCEV**

Društva so lahko pomemben dejavnik pri oblikovanju predlogov, o katerih razpravlja Občinski svet, zato lahko nastopajo kot predlagatelj ali pripravljalec. Njihovo sodelovanje je pomembno že pri odborih občinskega sveta, prav tako pa tudi na sejah občinskega sveta.

**Jože Muhič, IVAN LONGAR IN SKUPINA VOLIVCEV**

Samo, če se obravnava problematika, s katero se ukvarja nevladna organizacija. Sicer so pa seje javne.

**b. Iskati rešitve skupaj z društvi in drugimi nevladnimi organizacijami ter vključevati društva in druge nevladne organizacije v oblikovanje gradiv in rešitev še preden se obravnavajo na seji občinskega sveta?**

**Primož Primec, ALENKA PETERLIN IN SKUPINA VOLIVCEV**

Predhodno posvetovanje s člani društev mora biti vodilo pri pripravi gradiva. Seje občinskega sveta in odborov morajo zato biti javno, ljudje pa dobro obveščeni o njih.

**Franc Vovk, SKUPINA VOLIVCEV**

Odgovor pri zgornjem vprašanju.

**Jože Muhič, IVAN LONGAR IN SKUPINA VOLIVCEV**

Da!

**c. Izvajanje nekaterih javnih storitev (npr. izvajanje pomoči na domu, upravljanje objektov ipd.) prenesti na društva in druge nevladne organizacije s ciljem »za enak denar več«? Na katerih področjih vidite priložnost za tovrstno sodelovanje?**

**Primož Primec, ALENKA PETERLIN IN SKUPINA VOLIVCEV**

To je rešitev. Druga možnost je v okviru občine vzpostaviti enoto, poimenovano Hišni servis. Vanjo so vključeni javni delavci, ki potem rešujejo te težave.

**Franc Vovk, SKUPINA VOLIVCEV**

To je del mojega programa in sicer:

Oblikovanje in finančna podpora skupin za pomoč na domu:

- Osnovna zdravstvena nega

- Domača opravila

- Prehrana

- Druženje

**Jože Muhič, IVAN LONGAR IN SKUPINA VOLIVCEV**

Da: pomoč na domu, urejanje okolja in podobno

**d. Za izvajanje storitev in reševanje problemov z društvi in drugimi nevladnimi organizacijami vzpostavljati javno-zasebna partnerstva? Na katerih področjih vidite priložnost za tovrstno sodelovanje?**

**Primož Primec, ALENKA PETERLIN IN SKUPINA VOLIVCEV**

Javno-zasebna partnerstva so dobra rešitev. Zasebniki oz. podjetja lahko prispevajo sredstva v denarju ali njihovih storitvah (npr. selitev s tovornjakom). S tem zmanjšamo stroške ljudem in jim ponudimo rešitev.

**Franc Vovk, SKUPINA VOLIVCEV**

Socialno varstvo

**Jože Muhič, IVAN LONGAR IN SKUPINA VOLIVCEV**

O tem nimam mnenja.

**e. Izvajati regionalne razvojne projekte tudi v sodelovanju z društvi in drugimi nevladnimi organizacijami? Na katerih področjih vidite priložnost za tovrstno sodelovanje?**

**Primož Primec, ALENKA PETERLIN IN SKUPINA VOLIVCEV**

Tukaj vidim priložnosti pri skrbi za urejanje okolja, pomoč pri tem pri starejših…

**Franc Vovk, SKUPINA VOLIVCEV**

Kultura, turizem, šport

**Jože Muhič, IVAN LONGAR IN SKUPINA VOLIVCEV**

Sodelovanje z društvi je koristno. Civilne pobude pa so v mnogih primerih nesmiselne.

**5. Ali bi v vaši občini uvedli večletno financiranje nevladnih organizacij, ki delujejo v javnem interesu in imajo že delno zagotovljena sredstva iz državnih in evropskih virov?**

**Primož Primec, ALENKA PETERLIN IN SKUPINA VOLIVCEV**

Seveda**.**

**Franc Vovk, SKUPINA VOLIVCEV**

Vsekakor podpiram to možnost. V svojem programu sem zapisal naslednje:

- Izdatnejša finančna podpora dejavnosti društev

- Ureditev objekta za delovanje društev (stara lekarna)

**Jože Muhič, IVAN LONGAR IN SKUPINA VOLIVCEV**

Bi uvedli, vendar selektivno.

**6. Ali bi bili pripravljeni v vaši občini zagotoviti sredstva za podporo zaposlovanju dolgotrajno brezposelnih mladih v okviru programa javnih del, ki bi delo opravljali v nevladnih organizacijah?**

**Primož Primec, ALENKA PETERLIN IN SKUPINA VOLIVCEV**

Seveda. Eden mojih glavnih projektov je vzpostavitev Podjetniškega centra za pomoč posameznikom, predvsem mladim, ki bo pomagal zmanjšati brezposelnost mladih. tukaj vidim priložnosti z nevladnimi organizacijami za pomoč ter tudi vzpostavitev javnih del pri njih za mlade.

**Franc Vovk, SKUPINA VOLIVCEV**

Ja, to je zelo dobra oblika vključevanja brezposelnih. Problemu brezposelnosti mladih namenjam v svojem programu naslednje:

- Spodbude za nova delovna mesta (subvencioniran komunalni prispevek za investicije v podjetništvu, vrnitev dela davka na dobiček kot spodbuda novim investicijam v opremo

- Aktivna (finančna) pomoč pri zaposlovanju mladih (subvencioniranje stroškov dela v času pripravništva, subvencioniranje stroškov dela v času poskusne dobe, olajšave pri odmeri komunalnega prispevka)

**Jože Muhič, IVAN LONGAR IN SKUPINA VOLIVCEV**

Smo pripravljeni.

**7. Ali boste pri sprejemanju strateških dokumentov aktivno vključevali nevladne organizacije, ki delujejo na področjih, ki jih strateški dokumenti obravnavajo (mladina, kultura ipd.)?**

**Primož Primec, ALENKA PETERLIN IN SKUPINA VOLIVCEV**

Seveda**.**

**Franc Vovk, SKUPINA VOLIVCEV**

Da, vsekakor, saj je to del življenja v lokalni skupnosti.

**Jože Muhič, IVAN LONGAR IN SKUPINA VOLIVCEV**

Že sedaj vključujemo.